
A „Praedigesta szelleme” a római jogi tudományosságban

Dolgozatomban a VI. század elején zajló iustinianusi kodifikáció során keletkezett Digesta seu
Pandectae keletkezésével kapcsolatos kérdéseket vizsgálom, nevezetesen az ún. Praedigesta
kérdést. A téma aktualitását adja, hogy az első ezzel foglalkozó nagyobb elmélet megalkotója,
Bluhme, az 1820-as évek elején jelentette meg publikációját a témában, és jóllehet 200 év telt
el azóta, számos kiváló római jogász foglalkozott a témával, mégsem sikerült maradéktalanul
választ adni a kérdésre.
Ennek oka abban keresendő, hogy e nézetek csak hipotézisek maradhatnak mindig is, mivel a
Praedigesta meglétére vonatkozó közvetlen primer forrás nem áll rendelkezésünkre. E jelenség
nem ritka az ókortudományban, itt mégis érdekes kérdés, hogy ennek problémáját miként
hidalták át az egyes kutatók.
A Digesta keletkezésével kapcsolatos elméletek szerzőit két csoportra oszthatjuk aszerint, hogy
pro vagy contra foglalnak-e állást a kérdésben. A Praedigesta létezését támogatók csoportjába
tartozik Blume, Hofmann, Peters, Arangio-Ruiz, Guarino és Volterra, míg egy ilyen elő-digesta
létezését cáfolok között találjuk Diósdi Györgyöt, valamint Tony Honorét.
A dolgozatomban nem csupán bemutatom az egyes elméleteket, hanem egy kritériumrendszer
mentén elemzem is, mivel nem arra keresem a választ, hogy létezhetett-e a kodifikációs
bizottság munkáját megkönnyítő Praedigesta, hanem arra, hogy az egyes kutatók által felállított
elméletek mennyire meggyőzen igazolják vagy cáfolják ennek meglétét, valamint, hogy az
egyes nézetek egymáshoz képest mennyire állják meg a helyüket. Napjainkban jóllehet a
többségi elv szerint létezhetett Praedigesta, inkább a Diósdi által felállított és Honoré által
továbbgondolt ellenző álláspont a bevett.
Dolgozatomban magam is Diósdi elméletét tartom követendőnek, amelyet a kritériumrendszer
segítségével elvégzett elemzés is kellően igazol, és amely nézet, ellentétben a közvetett
forrásokat és történelmi tényeket elsődlegesen használó nézetekkel, egy objektív, matematikai
számításon alapul.
A iustinianusi kodifikáció során elkészített Digesta, amely a római jogtudomány majd 1000
éves anyagát foglalja egybe, ókori viszonyok mellett egyértelműen kiemelkedő teljesítménynek
számít, olyan elveket fektetve le, amelyek azóta is meghatározzák jogi gondolkodásunkat.
Keletkezésének története mégis a források hiányában részben rejtély marad, és ekként —
Diósdi szavaival élve — a Praedigesta szelleme továbbra is kísértetként lengi be a római jog
ódon várkastélyát.



